Ellen Trane Nørby (V), 2010-04-20:
Vi vil gerne måle det, der er retvisende at måle.
Det er jo også derfor, at den her regering som den første regering i Danmark nogen sinde har sat ind og er begyndt at tælle antallet af hjemløse i Danmark.
Det er jo, fordi man der kan sætte et konkret mål om, at vi i 2014 vil have afskaffet den ufrivillige hjemløshed i det her land.
Det er konkret, det kan måles.
De eneste måletal, jeg har hørt Socialdemokraterne fremdrage, er dem, Arbejderbevægelsens Erhvervsråd kommer frem til ved at regne ud på medianmodellen, altså en økonomisk model, som måler relativ fattigdom, hvilket betyder, at man er fattig, hvis man har under halvdelen af det, gennemsnitsindtjeningen er i samfundet.
Det er bare ikke en model, som vi vil acceptere, fordi vi ikke mener, at den viser noget om, hvordan udviklingen er i samfundet.
Den viser jo, at der i opgangstider bliver flere fattige, og i nedgangstider som dem, vi har nu, hvor vi andre kan kigge ud ad vinduet og se, at der er mennesker, der har rigtig, rigtig svært ved at få enderne til at mødes derude, vil den teoretiske model fra Arbejderbevægelsens Erhvervsråd vise, at der er blevet færre fattige, fordi gennemsnitsindtjeningen i samfundet er faldet.
Der må vi bare sige, at vi gerne vil måle, og at vi også gerne vi måles på, at vi gør en aktiv social indsats og gerne vil bekæmpe fattigdom, men man skal måle på det rigtige og ikke kun på økonomi.
Jeg tror, at vi nu skal have kronologien på plads, så den bliver rigtig, for hver gang vi har sagt, at fattigdom handler om andet end økonomi, hver gang vi konkret har foreslået ting, der spiller en rolle for, om man bliver socialt marginaliseret og fattig i det her samfund, har fru Mette Frederiksens svaret: En tynd kop te.
En tynd kop te.
Derfor vil jeg glæde mig nu, ligesom jeg også glædede mig over, at fru Mette Frederiksen i Politiken – nej, det var i Berlingske Tidende – umiddelbart efter påske nuancerede synspunkterne, for det giver da mig håb om, at oppositionen også vil til at tale om andet end økonomi.
Dermed kan vi måske forhåbentlig få en diskussion om de mange facetter, der er af fattigdom i det her moderne samfund, som vi lever i, hvor fattigdom ikke udelukkende handler om økonomi, men om en lang række andre ting.
Derudover har fru Mette Frederiksen og fru Helle Thorning-Schmidt siden 2004 talt om en fattigdomsgrænse – det er fra det tidspunkt, jeg kan finde citater om det – men de samme er aldrig nogen sinde kommet med et bud på, hvad det med den her fattigdomsgrænse skal indeholde.
Og derfor er det vel meget reelt, at vi spørger om, hvad det er, Socialdemokraterne vil gennemføre, for nu har man talt om det i 6 år, og vi ved det stadig væk ikke.
Vi vil gerne gå helhedsorienteret ind og lave en social indsats.
Det betyder jo ikke, at vi ikke kigger helt konkret på, hvordan vi afhjælper den absolutte fattigdom.
Det gælder i forhold til hjemløshed, men det gælder så sandelig også i forhold til de beskæftigelsesinitiativer, vi tager, og de initiativer vi tager for at sikre, at de mennesker, der i dag er i en langvarig fattigdomssituation, bliver hjulpet ud af den situation og videre i livet.
Når vi arbejder med fattigdomsindikatorer, er det, fordi fattigdom er langt mere nuanceret end noget, der kun handler om økonomi.
Lad mig give et konkret eksempel: Hvis vi har en studerende på SU, er den studerende så fattig, fordi vedkommende har et lille rådighedsbeløb om måneden?
Nej, det er den studerende ikke som udgangspunkt.
Hvis vi tager en enlig mor på starthjælp med to børn, som med de børnetilskud, der er, efter skat, har omkring 17.000 kr., er hun så pr. definition fattig?
Nej, det kommer da fuldstændig an på en lang række andre ting, nemlig hvordan livssituationen generelt er.
Det er derfor, at Venstre og også regeringen har sagt, at vi er nødt til at diskutere fattigdom som noget langt mere nuanceret end noget, som kun handler om økonomi.
Det betyder jo ikke, at vi ikke vil sætte os nogen mål.
Det betyder ikke, at vi ikke vil måle, men det betyder, at vi vil måle på det rigtige, og at vi også vil sætte helhedsorienteret ind, for vi tror ikke, at alle problemer løses ved at sende en check, men at der skal helt andre helhedsorienterede indsatser til.